Phelipe, filz du roy de France, duc de Bourgongne. Scavoir faisons à tous présens et advenir. Que, comme nostre ville de Duesmes est assise en povre lieu et petitement fournye de labouraige, est fort chargée de cense et de rente argent et grayne, tant deue à nous comme à l’église. Comme ce que toutes les terres de la dicte ville et du finaige, nous doibvent censes d’argent ou tierces de douze gerbes l’une, et ce sont à nous taillables hault et bas une fois l’an au terme de Sainct Remy, sur ce, les habitans de la dicte ville nous ont supplié, car il ne pevent avoir leur vie senon très pouvrement. Nous, heu advis et délibération sur la requeste desdiz habitans, avons, de grâce espécialle et de nostre certaine science, à iceulx habitans mettons sans jamais plus avoir ne souffrir, les tailles qu’ilz s’ensuyvent de la somme de vingt francs d’argent, monnoye courant au coing du Roy, nostre sire. Premièrement, tailles de Gronay, sept livres; tailles du Chasteaul, cinq livres; taille de Ravières, six livres; tailles de Bauldot, carente solz, ainsin somme vingt francs et non plus. Et seront les dictes tailles rabassié par commune année, à la valleur que les héritaiges de la dicte ville et finaiges porteront fruictz pour norrir nous hommes et femmes et enffans, demourans soubz nous et es dessuz diz. Et tous aultres que tienront héritaiges en la dicte ville et finaige et qui useront des communaulté de la ville, nous charrirons nous fruictz du Grant Gonot et du Petit en nostre maison nommée la Grange au Duc, assise en ladite ville. Et, en recompensation de ce, les diz habitans ont pour norrir leurs bestes berbis et le pasturaige des retrais de nostre estant, ainsin comme il se comporte, tenant au Petit Gonot. Il est la rivière d’une part et la chaulcie dudict estant d’autre part. Parmy ce que les dis habitans nous ont payé pour une fois présentement la somme de quinze francs. De laquelle somme nous les tenons quictes. Sy mandons au chastellain de Duesmes, présens et advenir, que de nostre présente grâce, il souffrent, face et laisse, par la manière que dit est, les diz habitans paisiblement joyr et user, sans les contraincdre, molester ou empescher, ou les souffrir estre contrains, molestez ou empeschez doresnavant au contraire. Et que ce soit ferme chose et estable à tousjours, Nous avons fait mectre à ces présentes le grant seel de nostre Court, en absence de nostre secret, [sauf] en aultre chouse nostre droict et [l’]aultruy en toutes. Ce fut fait en nostre chasteaul de Rouvre le quinziesme jour du mois de janvier, l’an de grâce mil trois cens soixante et huit. Ainsin signé sur le reply. Par Monseigneur le Duc en son conseil, A. POTHIER. Scellé d’ung petit seel en cire verte bien vieille, fort rompuz et brisez tout à l’environ, et n’y a plus d’apparence, sinon que le corps d’un homme et avec quelque petite apparence d’harmoirie pendant à deux petiz laps de soie rouge et verte.